정조 5년 · 목
予曰。都承旨屢月供職。不憚其勞。予庸嘉尙。且頗解政院故事。可謂多聞博識矣。聞昨日左承旨。以階在嘉義。以爲難便云。則都承旨以爲。李惟秀曾爲當品都承旨。而鄭與曾以嘉善爲左承旨。二人皆行公云。又聞院議啓辭時。援引故事。不爲來參云。其所援據。豈非博識乎。領義政徐命善曰。爲人亦醇實矣。予曰。邦有大慶。則自當有酬勞之典。而先施褒賞之意。亦無妨矣。命善曰。好矣。命善曰。今此見職。固非臣所可久叨。況今雷異示災。尤是臣當退之時也。伏願特許斥退。更卜賢德。予曰。卿言過矣。天之示警。咎實在予。方切懍惕矣。大抵應天之道。惟在誠實二字。而近來虛文成風。凡係大小事爲。全欠誠實底道理。如此而何望災異之不作乎。君臣上下。惟當益懋誠實。以爲弭災之道。今卿辭免。豈非虛文之虛文乎。命善曰。殿下政令施措之間。實無某事之可以指陳闕失者。誠未知召災之由。在於何處。而以大體言之。則紀綱不立。規模未定。朝儀漸頹。如大病之人。元氣漸下。當以蔘朮之劑。務盡調元之方。伏願殿下。先務調元之策。予曰。卿言是矣。目今國事。譬如四肢百體。無不受病。元氣旣下。外邪交攻。誠未知何以醫治也。卿箚中。有四條之陳。而顧今傾軋之風。雖似少息。狃安之習。實爲可悶。年事告歉。而嶺民有顚連之患。國綱不嚴。而湖囚有梗頑之習。凡此數者。亦足召災矣。昨下傳敎中。朝乏同寅云者。寅是敬也。協恭之恭字。亦敬也。上下同心。敬以濟事。則是爲寅協之道。而近年以來。頹靡之風。愈往愈甚。無復可爲。寧不寒心。命善曰。院議啓辭中。以時務無擔着之人爲言。而臣則未知其然也。若使一介臣。擔當時務。則末流之弊。有難形言矣。予曰。今之人殆無定志。規模不立。將至於決諸東則東。決諸西則西。如此而尙何論於擔着時務乎。勿論善惡得失。人各有定志。然後可以做事。而近來俗習。全沒模稜。柔懦委靡。一世滔滔。殆是風氣所然。而亦難造次矯革。豈不可悶乎。命善曰。臣見俄下傳敎。臺臣問備。實出於嗟惜之聖意。當此遇災求言之日。兩司尙無一言。甚可怪矣。予曰。雷異之發。在於食前。求助之敎。又在食前。而門限已過。章箚不到。爲臺臣實慨惜矣。命善曰。誠極未安矣。予曰。武承旨特除。是予登極後初有之事矣。命善曰。誠美事矣。命善曰。向因八江御史書啓。以都賈有弊。使之嚴禁矣。其後都賈之弊尤甚。使之嚴禁宜矣。予命判尹徐浩修曰。飭禁之下。復踵前習。有此榷利之弊。卿等卽須嚴禁也。右尹鄭一祥曰。江民榷利。非但穀也。百物皆然云矣。予曰。毋論穀包。以至百物。益加禁飭也。江華留守金熤曰。殿下昨日之敎。誠意藹然。足以格天心而弭災異。而苟無反躬之實。則亦爲應文而止耳。予曰。災祥之來。亶係人君一念之間。其理不忒。捷於影響。若使予本源之地。無一分査滓。則天之示警。豈如是丁寧乎。反躬自省。方切悚惕。卿之所陳。實是格言。至於國事時弊。如有可奏者。卿須極言之。熤曰。目今急務。在於正朝廷愼官爵開言路。今日在廷之臣。雖不及古。而殿下從諫。無少遜於古之聖王。則謟媚承順之習。豈至此乎。予曰。予之否德。比之古聖王。何可以少遜論之也。來諫之誠。大有不及。故言路不能開矣。予自臨御以來。每以言路之不開爲憂。屢發臨朝之歎。思聞直切之言。而含嘿之風。去而益甚。此非但習俗爲然。實由予之誠意不見孚而然矣。熤曰。愼官爵。乃是爲治之要道。人君可不愼乎。雖以臣所踐歷言之。宗伯文苑之任。何嘗近似於是乎。至於見帶。乃是鎭撫兼統禦使也。臣以何才。綜鍊機務乎。推此以論。則官爵之不愼可知矣。予曰。予於政令施措之間。安保無闕漏。而至於官爵。予自以爲難愼。然亦何能跂及於古聖王官人之方乎。第宗伯文苑之職。卽銓家所擬。沁留之任。乃廟堂所薦。皆非予之特授。而文學才猷之優於卿者。亦豈易得哉。沁都初欲以武宰間差以送矣。見今諸軍門。亦患乏人。故不得差送。卿若以錢穀甲兵。看作分內事。着意修擧。則何遽不若武宰乎。卿亦勿爲退托。勤修職事也。熤曰。開言路。卽求助之實政。殿下以朝廷之無言。中朝發歎者累矣。迄無一言。是固臣等之罪。若殿下眞有喜聞過之心。不咈諫之德。則亦豈無言進者哉。予曰。喜聞過不咈諫之德。予何望於古聖人。而若其求助之意。來諫之心。非不切矣。凡係袞職之闕。官師之規。俱無聞焉。此無他。上下之情志。不相孚而然矣。溯諸十數年前。猶或有敢言之風。而時因論議之潰決。不無私意之狹雜。近來朝著稍安。傾軋乍息。故竝與袞闕時弊而不言之。此蓋言者無甚利害於自己。故不肯言耳。豪傑之士。雖不待文王而興。然今世之人。豈可責之以豪傑之士乎。中人以下。不能言無計較利害之心。若使言者。無所利。不言者。無所害。則何所勸懲乎。是以不匡之刑。古亦有之。今之人。若明知不言爲害。言之爲利。則豈有不言之理也。朝家有褒賞之典。然後可爲激勸之道乎。熤曰。朝家有激勸之賞。則言者必進其言。伏願必軫激勸之方。予曰。古稱時之義大矣哉。豈不信歟。凡爲治之道。或事半而功倍。或用力易而收效難。蓋以時之不同故也。三代盛時。尙矣無論。雖以唐漢言之。用力少而收效易。及夫世級之漸降。用力多而收效難。或謂人不如古。而蓋亦時不相同矣。季世以來。駸駸然日就污下。苟非才德之大過人。則莫能有爲。三代之後。更無善治。此予所以慨然發歎者也。念我 祖宗朝。治敎休明。名碩輩出。上行下效。幾挽三代之治。惟予寡人。不能仰述 列祖之德。在廷諸臣。亦不及於古之各碩。雖或有遺逸之才。予又無知人之明。故治效愈邀。世道愈下。以今之時。視古之時。則事倍功半。用力多而收效難。靜言思之。中夜無寐。顧今國事時象。無一可爲。惟當廣開不諱之門。以盡求助之道。而若使言者。徒爲謟諛之言。不進直切之論。則是欲求其助而反受其弊也。亦豈不可悶乎。凡今弊源。莫非予不善導率之致。士大夫廉耻風節。亦已掃地無餘。雖以李命勳事言之。渠以經幄之臣。圖避享官。巧餙虛言。納供之際。專事欺瞞。金吾議讞。以詐不以實。擬之竄配之律。而姑從末勘。只施譴削。在渠之心。寧不自愧乎。以此推之。所謂名義二字。更無可論。見今朝象。譬如病源漸痼。補瀉俱難。誠未知其何以則可得醫治之道也。命善曰。目下急救之策。惟當對症設劑矣。予曰。沁留所言。未知傍聽者。以爲如何。而予實感歎矣。此重臣稍異於時俗之人。故能爲此言矣。命善曰。所陳果好矣。熤曰。臣之所陳。至尋常之言。而聖敎尙如是。今世之無言可知。豈不哀痛乎。予曰。哀痛猶屬歇後語也。殆甚於賈誼所謂痛哭流涕矣。惟其言路之開與不開。亶係本源之請淸與不淸。固是予反省處。而以治道言之。則亦有時措之宜。若欲大費心力。反復生病。此亦可懼矣。命善曰。然矣。刑曹判書李命植曰。今以災異。責躬求言。甚盛事也。若不能出一言論一事。以講弭災之道。則官高之臣猶如此。何以責草野之進言乎。予曰。沁留所陳。卽激勸之意。而非懸賞以求之謂也。古有買馬之事。俄者褒賞云云。亦出於風動之意也。沁留復陳其辭。熤曰。若有嘉謨直言之裨益治道者。則褒賞而激勸之。亦無不可。故以此仰達矣。予曰。所謂褒賞。卽所以激勸也。上豈可懸賞而求言。下豈可以希賞而進言乎。中人以下。若不激勸。則難責其進言矣。命植曰。上有好者。下必有甚焉。聖上若誠心好之。則豈無實效乎。益加深念。予曰。卿言好矣。誠之所到。無物不格。予果能誠心好之。則下豈有不言之理也。至於法講一事。果有難處之端矣。予非曰勤於典學。而自有好學之心。故自朝至夜。殆無釋卷之時。況法講。乃是人君資治之本也。豈不欲日開講筵。以聞啓沃之言。而每當開講之時。只事句讀而已。上下情志。不能流通。一有發問。則講官多有未嫺經義爲對。此或出於講官自嫌之辭。而旣曰未嫺經義之云爾。則屢次發問。反有强迫之嫌。且非誠實之道。故一讀之後。輒卽掩卷。殆與殿講無異。如是之故。一經法講。則予常自顧慚悚。旣知其如此。而猶復强行。則是長其過也。　列聖朝日三進接之美規。予不能遵行。尤爲悚恧。姑未知何以則得宜矣。命植曰。玉堂郞三司也。頻賜引接。討論時政。則庶有蒭蕘之效。熤曰。講筵之無實效。不特今日。自前講官。多是新進少年。淹博經史者。實罕其人。然殿下每於經筵。敎誨講官。則亦可以有益於聖學也。予曰。予無典學之工。有何敎人之可論乎。且法筵體重。何可以師之一字自處乎。從古人君之病。每在於低視群下。故予於開經之時。恐或有此患。每用自誡于心矣。命植曰。益加勤孜。是所望也。予曰。重臣之言誠好矣。近以久廢法筵。每切悶歎。適見 肅廟朝日記。亦有久停法講之時。予心稍用少安。而先王朝則一日三講。殆無間斷之時。不勝欽仰萬萬矣。命善曰。重臣所奏。誠得體。益加留念。予命命植曰。房佑星。抑有可生之端矣。若知其偸竊黃鍾之爲死罪。則渠豈有故犯之理乎。且聞折賣之價。不過銖兩云。量其情實。亦合可恕。古則有懸法象魏之擧。故民皆知法。而今無懸法之規。渠安得知之乎。鍾是微物。而施以一律。則情旣可矜。法亦太峻矣。命植曰。聖敎至當矣。予曰。以次律擧行也。命植曰。銀器賊泰山。才已取服。而亦係一律矣。予曰。原其情則亦有可恕之端。而今已承款乎。命植曰。然矣。予曰。其所偸去。不過片銀。以片銀而施一律。終涉過中矣。　先王朝一宗臣倍陪隸。有犯此等之罪。其時施以次律。卿其出去。考見文案也。命植曰。罪人旣承款。臣當捧結案矣。予曰。罪人若變招。則修正文書以入。而若或結案。則姑勿入啓也。予命命善。取見李文源供辭。曰供辭善作矣。何不以口招捧之乎。吏曹判書李衍祥曰。無下敎。故不捧口招矣。予曰。見嶺伯狀啓。則三孼幾皆直招。而文源之供。若是糢糊。此供辭當勿施。而勘處之道。未知何以則得中耶。命善曰。究其實。則見欺於三孼之致矣。予曰。邑宰之貶在中下者幾何。命善曰。其數夥然矣。予曰。禮輔之囑其監司。打殺官奴者。此亦不畏法綱而然也。官奴旣非私奴。則宜有償命之典矣。今此文源供辭。與禮輔之招。少無所異。如出一口。是豈成說乎。始謂文源稍有朴直矣。文餙其言。不料其如此矣。判禁卽赴該府捧口招。而嶺南貶下之爲幾邑。決訟爲幾度。幕裏用事之狀。詳問以奏也。予曰。今日欲爲勘處。而當施以何律乎。命善曰。定配則似或過矣。予曰。禮輔則罪犯旣如是深重。不可止於一次刑矣。命善曰。禮輔之於文源。專無忌憚之心。有此擅恣之擧矣。予曰。儒服驢背。巡路隨去。亦豈不駭乎。命善曰。此則李鴻祥云矣。予曰。　王大妃殿進御湯劑。都承旨已爲監煎乎。承旨嚴璹曰。使首醫監煎矣。予曰。若已煎進。則自明日爲始。監煎以入也。